Surinam (Kraljevina Nizozemska)
<s>U razdoblju od 1954. do 1975. godine, Surinam je bio konstitutivna kraljevina u sklopu Kraljevine Nizozemske.</s><s>To je u praksi značilo da je Surinam uživao potpunu autonomiju na svim poljima osim obrane i vanjske politike te da je ravnopravno sudjelova u politici Kraljevine zajedno s Nizozemskim Antilima i Nizozemskom.</s><s>Prije toga, Surinam je bio kolonija, a dana 25. studenog 1975. godine stekao je punu nezavisnost od Nizozemske.</s>

<s>Do 1954. godine, Surinam je imao status kolonije te je u tom kontekstu bio u podređenom položaju u odnosu na ostale zemlje Kraljevine Nizozemske.</s><s>Međutim, te je godine provedena velika administrativna reforma koja je svoje korijene imala u Atlantskoj povelji iz 1941. godine, kojoj je Nizozemska pristupila 1. siječnja 1942. godine, a koja je proklamirala pravo naroda da sami biraju vlast.</s><s>Dana 7. prosinca 1941., kraljica Wilhelmina predložila je reforme tijekom radijskog govora te je, u ime Nizozemske vlade u egzilu, objavila kako smatra potrebnim da Nizozemska revidira odnose sa svojim kolonijama nakon rata.</s><s>Izvorno, ovaj je govor imao gotovo isključivo propagandnu svrhu: Nizozemska je za cilj imala pridobiti populaciju svojih kolonija, imajući na umu gotovo isključivo Nizozemske Istočne Indije, te ostaviti bolji dojam u očima Sjedinjenih Država, koje su u tom periodu bile izrazito skeptične prema kolonijalizmu.</s>

<s>Nakon što je Indonezija stekla nezavisnost, službeni je Amsterdam smatrao kako bi federalni ustav bio prekompleksan jer su gospodarstva Surinama i Nizozemskih antila bila beznačajna u odnosu na nizozemsko.</s><s>Zato je 1954. godine donesena Povelja kojom su i Surinam i Nizozemski Antili dobili svog opunomoćenog ministra koji je imao ured u Nizozemskoj i koji je ravnopravno sudjelovao na sjednicama vlade kada su se donosile odluke koje su se ticale cijele Kraljevine ili prekomorskih posjeda.</s><s>Povelja je Surinamu i Nizozemskim Antilima dala dodatne predstavnike te pravo na izmjenu Temeljnih zakona, ali ne i pravo na jednostrano istupanje iz Kraljevine, iako je propisano pravo na obostrano istupanje iz Povelje.</s><s>Protivljenje punoj nezavisnosti Surinama nastavilo se sve do kraja 1950-ih godina, međutim situacija se počela značajno mijenjati u narednom desetljeću.</s>

<s>Prvi korak ka promjeni stava bila je kriza u Nizozemskoj Novoj Gvineji 1962. godine, a onda i ustanak na Curaçau 1969. godine.</s><s>U tom su periodu gotovo sve nizozemske stranke počele podržavati ideju potpune nezavisnosti Surinama jer su im primjeri s Kariba pokazali kako su konstitutivne kraljevine samo opterećenje za proračnu te kako službeni Amsterdam više nije imao gotovo nikakvu kontrolu nad lokalnom upravom.</s><s>Uz to, ideja o tome da je kolonijalizam pogrešan postajala je sve značajnija, što je također doprinijelo promjeni stava.</s><s>Kada je 1973. godine postao premijer, Joop den Uyl obećao je kako će karipske zemlje steći punu nezavisnost za njegova mandata; Nizozemski Antili odbili su takav prijedlog, dok je Surinam bio spreman pregovarati.</s><s>Iako je tadašnji premijer Jules Sedney rekao kako nizozemska vlada djeluje ishitreno i kako se nezavisnost Surinama mora dobro isplanirati, njegov nasljednik Henck Arron prihvatio je den Uylov plan da Surinam postane nezavisan najkasnije do kraja 1975. godine.</s><s>Nakon dugih pregovora i paketa pomoći od čak 3.5 milijuna nizozemskih guldena, Surinam je 25. studenog 1975. godine postao nezavisna Republika Surinam i formalnopravno raskinuo sve političke i državne veze s Kraljevinom Nizozemskom.</s>

<s>Četiri dana ranije, statua kraljice Wilhelmine uklonjena je i zamijenjena surinamskom zastavom na trgu Oranjeplein, koji je ubrzo preimenovan u Trg nezavisnosti.</s><s>Nizozemska zastava posljednji put je spuštena 24. studenog.</s><s>Oko ponoći započela je velika proslava, a na sam dan proglašenja u Surinamu su bili princeza Beatrix, princ Claus i premijer den Uyl.</s><s>Bivši kolonijalni upravitelj Johan Ferrier postao je predsjednik, dok je istovremeno u Den Haagu kraljica Juliana potpisala ugovor o suverenitetu Surinama.</s>

<s>Reference</s>

<s>Literatura</s>

<s>Vanjske veze 
TRIS online
TRIS</s>

<s>Historija Surinama
Historija Nizozemske
Bivše države u Južnoj Americi
Nastanci 1954.</s><s>Prestanci 1975.</s>

